I en situation med stigende smittetal opfordrer hotel-, restaurant- og turisterhvervets organisation, HORESTA politikerne til hurtigst muligt genindfører reglen om, at arbejdsgivere kan få refunderet dagpenge fra dag ét.

Det nordjyske erhvervsliv rammes hårdt af stigende smittetal, der betyder hjemsendte medarbejdere. Men i hotel-, restaurant- og turisterhvervet rammer hjemsendelserne ekstra hårdt. Når medarbejdere på en restaurant eller et hotel bliver testet positive eller skal isoleres som nærkontakt, er det en dyr omgang for virksomheden. Kokke og tjenere kan af gode grunde ikke arbejde hjemmefra, som det ellers er muligt i andre erhverv. Dermed står arbejdsgiveren med hele regningen til både løn og omsætningstab. I en situation med stigende smittetal opfordrer hotel-, restaurant- og turisterhvervets organisation, HORESTA, derfor på det kraftigste til, at politikerne hurtigst muligt genindfører reglen om, at arbejdsgivere kan få refunderet dagpenge fra dag ét og ikke først efter 30 dage, som det er nu. - Vi skal holde situationen under kontrol, så vi undgår yderligere restriktioner. Her vil genindførslen af sygedagpenge fra dag ét give god mening, så virksomhederne ikke står med hele regningen, når samfundet kræver isolation af værdifulde medarbejdere. Samtidig gør den store mangel på arbejdskraft, at hjemsendte medarbejdere er svære at erstatte og dermed resulterer i tabt omsætning. Derfor opfordrer vi på det kraftigste til, at politikerne genindfører reglen, siger HORESTAs politiske direktør, Kristian Nørgaard. Hjemme med smittede børn HORESTA ønsker desuden reglen foldet yderligere ud, så den også gælder, hvis en medarbejder er nødt til at blive hjemme som følge af coronasmittede familiemedlemmer for eksempel børn. - Vi har været i dialog med flere partier og møder forståelse for vores ønske. Derfor håber jeg, at der vil være opbakning til at imødekomme vores forslag, når Mattias Tesfaye – som bebudet i går – indkalder til drøftelser i den kommende uge, siger Kristian Nørgaard. Reglen om, at arbejdsgivere først kan få refunderet dagpenge efter 30 dage, blev ændret pr 1. juli, da smittetallene var lave modsat nu. Støtte fra nordjyske politikere Venstres erhvervsordfører,  nordjyske valgte Torsten Schack Pedersen, erklærer sig klar til at kigge på problemstillingen. - Vi støtter forslaget om, at virksomhederne igen skal kompenseres fra dag et, for med de smittetal vi ser, er der virksomheder, som bliver hårdt ramt, siger Torsten Schack Pedersen fra Venstre til Ritzau.